**Hasznos tudnivalók**

**a Segédkönyvtáros képzésről (OKJ 52 322 01)**

A képzés szakmai és vizsgakövetelményeit az emberi erőforrások minisztere ágazatába tartozó szakképesítések szakmai és vizsgakövetelményeiről szóló [27/2016. (IX. 16.) EMMI rendelet](http://net.jogtar.hu/jr/gen/hjegy_doc.cgi?docid=A1600027.EMM&timeshift=fffffff4&txtreferer=00000001.TXT) melléklete tartalmazza.

A képzés indulásakor a résztvevők a képzőhellyel **felnőttképzési szerződés**t kötnek, valamint az oktatói munka hatékonyabbá tétele érdekében előzetes **tudásszintmérő** feladatlapot töltenek ki.

A képzésen való részvétel **bemeneti követelménye** az érettségi bizonyítvány megléte.

A képzés **csoportos** formában valósul meg.

A **képzés szintje**: felső középfok.

A **képzés helyszíne**: a II. Rákóczi Ferenc Megyei és Városi Könyvtár központi épülete. (3530 Miskolc, Görgey Artúr u. 11.)

**A képzés három modulból áll:**

• A könyvtári rendszer működése (összesen 180 óra)

• Könyvtári gyűjteményszervezés és állományfeltárás (összesen 130 óra)

• Könyvtári olvasószolgálat és tájékoztatás (összesen 140 óra)

A **képzés időtartama** 450 óra, amely 350 kontaktórát és a modulokhoz kapcsolódóan 20-40-40, összesen 100 óra könyvtári gyakorlatot tartalmaz. Az oktatás (350 kontaktóra) a mindenkori képzési ütemben meghatározottak szerint hetente **egy szerdai napot** (9 – 16 óra között) és szükség szerint **általában havonta egy szombati napot** (9 – 16 óra között) vesz igénybe. Ezen felül kerül megvalósításra a 100 óra gyakorlat.

A modulokhoz tartozó **szakmai gyakorlatot** az egyes modulok képzésben szereplő időintervallumában kell teljesíteni. A teljesítésről **gyakorlati naplót** kell vezetni, melyet a megfelelő felsőfokú szakmai végzettséggel rendelkező gyakorlatvezető az aláírásával és a fogadó könyvtár pecsétjével hitelesít. Szakmai gyakorlat abban a fogadó könyvtárban végezhető, ahol a gyakorlat elvárt tartalma teljesíthető, például a II. Rákóczi Ferenc Megyei és Városi Könyvtárban.

A kontaktórákon való **részvételt** a jelenléti ív érkezéskor és távozáskor történő aláírásával kell igazolni. Mind a gyakorlati-, mind a kontaktórák tekintetében a megengedhető **hiányzás** maximális mértéke az adott óraszám 20%-a.

A képzéshez kapcsolódóan a képző intézmény a résztvevők e-mail címeivel **levelezőlistát** működtet. Ezen a csatornán keresztül kapnak aktuális információkat, tudnivalókat, az órákhoz kapcsolódó tananyagokat. Az anyagok fogadásához a g-mailes levelezési cím ajánlott.

A **tanfolyam díja**: 160.000 Ft, amely a vizsgadíjat nem tartalmazza. A részvételi díjat átutalással vagy készpénzben lehet befizetni. Az egyszeri teljes összegű befizetésen (szeptember) kívül lehetőség van a két részletben történő befizetésre is (szeptember, január hónapban). Ettől eltérő befizetésre – méltányossági alapon – a könyvtár vezetője adhat engedélyt. A **vizsgadíj** 50.000 Ft, melynek befizetése 2018 áprilisában, egy összegben válik esedékessé.

A modulok tartalmának a teljesítése – a szakmai gyakorlat elvégzését igazoló gyakorlati napló leadása után – írásbeli **modulzáró vizsgák** segítségével történik. Egy szakmai követelménymodulhoz kapcsolódó modulzáró vizsga akkor eredményes, ha a modulhoz előírt feladat végrehajtása **legalább 51%**-osra értékelhető. A sikeres modulzáróvizsgák megléte a vizsgára bocsátás egyik feltétele, de azok konkrét eredménye a bizonyítványban szereplő érdemjegyet nem befolyásolja.

A képzésen szerezhető segédkönyvtáros bizonyítvánnyal kiegészülő érettségi, a közalkalmazotti bértábla „E” fizetési osztályba történő besorolást tesz lehetővé.

Az iskolai könyvtárban pedagógusi diplomával dolgozó **könyvtárostanárok** számára a Könyvtári Intézet honlapján [ajánlás](http://ki.oszk.hu/sites/ki.oszk.hu/files/dokumentumok/ajanlas_segedkvt_iskolaikvtarban_2016szeptembertol_vegleges.pdf) olvasható a 27/2016. (IX. 16.) EMMI rendelet alapján szervezett segédkönyvtáros képzéssel kapcsolatban.

A résztvevők a képzés végén **záróvizsgát** tesznek. A vizsgára bocsátás feltétele:

* a képzéshez kapcsolódó költségek befizetése
* három sikeres modulzáró vizsga
* 20%-ot meg nem haladó hiányzási arány

Sikeres vizsga után a résztvevők a vizsgáztató Könyvtári Intézet által kiállított, 1-től 5-ig terjedő skálán minősített **bizonyítványt** kapnak. A bizonyítványban szereplő érdemjegy

* az írásbeli gyakorlati vizsgatevékenység (értékelési súlyaránya 40%),
* a központi írásbeli vizsgatevékenység (értékelési súlyaránya 30%) és a
* szóbeli vizsgatevékenység (értékelési súlyaránya 30%) eredményéből tevődik össze.

A [27/2016. (IX. 16.) EMMI rendelet](http://net.jogtar.hu/jr/gen/hjegy_doc.cgi?docid=A1600027.EMM&timeshift=fffffff4&txtreferer=00000001.TXT) segédkönyvtáros (110.) szakképesítésre vonatkozó részének 7.3 pontja szerint a könyvtáros asszisztens szakképesítéssel és a könyvtári asszisztens rész-szakképesítéssel már rendelkezők a képzési program egyes részeinek teljesítése alól **felmentést kaphatnak**. A felmentés az óralátogatásra vonatkozik, modulzáró vizsga alóli felmentésre nem.

Az I. modul tartalmában szereplő 68 órás számítástechnikai (ECDL) ismereteket illetően az óralátogatást egy előzetesen, minimum 51%-os eredménnyel megírt tudásszintmérő dolgozattal ki lehet váltani.

A felnőttképzés keretében folyó oktatásra **diákigazolvány nem igényelhető**, utazási kedvezmény nem érvényesíthető.

A Segédkönyvtáros tanfolyam iskolarendszeren kívüli képzés, mely **nem tartozik az ingyenesen igénybe vehető** OKJ-s tanfolyamok körébe.

Az intézményünk nyilvántartásba vett **segédkönyvtáros képzési programja** a tanfolyam kezdete előtt 3 munkanapon át megtekinthető. A betekintés konkrét helyéről, idejéről előzetesen e-mailben értesítünk minden jelentkezőt.

További információk: Fülöpné Ondok Zsuzsanna (tanfolyamfelelős): 06-46/503-120/106 telefonszámon, vagy az ozsuzsa@rfmlib.hu e-mail címen.